**Craig Anderson** (s. 21. toukokuuta 1981 Park Ridge, Illinois, Yhdysvallat) on yhdysvaltalainen uransa lopettanut jääkiekkomaalivahti, joka pelasi 20 kautta NHL-liigassa vuosina 2002–2023. Hänet muistetaan etenkin ajastaan Ottawa Senatorsissa, jota hän edusti kymmenen kauden ajan.

Ura
---

Anderson varattiin NHL:ään kahdesti. Calgary Flames varasi hänet vuoden 1999 varaustilaisuudessa, muttei tehnyt koskaan hänen kanssaan sopimusta, joten Chicago Blackhawks pystyi varaamaan hänet vuoden 2001 varaustilaisuudessa.

Anderson siirtyi heti Blackhawksin organisaatioon, mutta sai peliaikaa lähinnä AHL-liigan farmijoukkueessa. Kaudella 2005–2006 hän nousi Blackhawksin kokoonpanoon Nikolai Habibulinin varamieheksi. Kauden aikana hänet laitettiin vapaiden pelaajien waivers-listalle, jossa hän kiersi parin seuran kautta takaisin Blackhawksiin pelaamatta otteluakaan. Lopulta kauden jälkeen hänet kaupattiin Florida Panthersiin vaihdossa varausvuoroon.

Anderson pelasi kolme kautta Floridassa lähinnä tuuraten Tomáš Vokounia. Kaudeksi 2009–2010 hän teki sopimuksen Colorado Avalanchen kanssa ja voitti joukkueen aloittavan maalivahdin paikan. Seuraavalla kaudella Andersonin pelitaso laski ja Colorado päätti kaupata hänet Ottawa Senatorsiin vaihdossa Brian Elliottiin.

Anderson edusti Ottawaa kymmenen kauden ajan. Kauden 2019–2020 jälkeen hän oli seuran tilastoissa eniten voittoja pelannut maalivahti. Senators ei kuitenkaan tarjonnut 39-vuotiaalle maalivahdille jatkosopimusta, joten hän meni ensin koeajalle Washington Capitalsiin ja teki sitten yksivuotisen sopimuksen joukkueen kanssa kaudeksi 2020–2021.

Kaudeksi 2021–2022 Anderson solmi vuoden mittaisen ja arvoltaan 750 000 dollarin sopimuksen Buffalo Sabresin kanssa. Kesällä 2022 sopimusta jatkettiin vuodella. Kauden 2022–2023 jälkeen Anderson ilmoitti lopettavansa pelaajauransa.

Vuoden 2008 maailmanmestaruuskilpailuissa Anderson toimi Yhdysvaltain jääkiekkomaajoukkueen kolmosvahtina ja pelasi vain yhdessä ottelussa maalivahti Tim Thomasin loukkaannuttua.

Lähteet
-------

* Craig Anderson *Elite Prospects*. Everysport Media Group AB.  (englanniksi) Viitattu 23.7.2010
* Craig Anderson The Internet Hockey Databasessa (englanniksi) Viitattu 23.7.2010
* Craig Anderson Legends of Hockey -sivustolla (englanniksi) Viitattu 23.7.2010

### Viitteet

1. ↑  Craig Anderson at eliteprospects.com *www.eliteprospects.com*. Viitattu 14.4.2023. (englanniksi)
2. ↑  Greg Tysowski: Flames That Got Away: 3 Successful Draft Picks That Refused to Sign in Calgary The Hockey Writers. Viitattu 14.4.2023. (englanniksi)
3. 1 2  Craig Anderson *jatkoaika.com*. Viitattu 14.4.2023.
4. ↑  Patrick Cwiklinski: Craig Anderson's Miraculous Month of October: Is This Guy for Real? Bleacher Report. Viitattu 14.4.2023. (englanniksi)
5. ↑  Avs trade Craig Anderson to Senators *ESPN.com*.  18.2.2011. Viitattu 19.2.2011. (englanniksi)
6. ↑  Anderson won't return to Senators next season *nhl.com*. Viitattu 14.4.2023. (englanniksi)
7. ↑
8. ↑
9. ↑
10. ↑  Anderson signs one-year, $1.5 million contract with Sabres *nhl.com*. Viitattu 14.4.2023. (englanniksi)
11. ↑  'This is it': Sabres' Craig Anderson confirms retirement after 20-year career Sportsnet. Viitattu 14.4.2023. (englanniksi)


|  |  |  |
| --- | --- | --- |
| Edeltäjä:**Jaromír Jágr** | **Bill Masterton Memorial Trophyn voittaja**2017 | Seuraaja:**Brian Boyle** |